b'\n_START_ARTICLE_\nAlojzij Merhar\n_START_SECTION_\n\xc5\xbdivljenje in delo\n_START_PARAGRAPH_\nMerhar je po kon\xc4\x8dani gimnaziji v Ljubljani \xc5\xa1tudiral bogoslovje in bil v Rimu 1906 promoviran iz rimskega cerkvenega prava. Nato je bil kaplan v raznih krajih, od 1908 pa katehet na gimnaziji in u\xc4\x8ditelji\xc5\xa1\xc4\x8du v Ljubljani; 1924 pa je postal stolni kanonik._NEWLINE_Prve pesmi je pri\xc4\x8del objavljati v Angel\xc4\x8dku in Vrtcu, nato pa v Ljubljanskem zvonu in Domu in svetu, katerega je od 1922 tudi urejal._NEWLINE_Merhar je brez uspeha tekmoval s pesniki moderne. Njegova lirika spada po obliki med spretno pesmotvorstvo, vsebinsko pa je zmes pobo\xc5\xbenosti in neiz\xc5\xbeivete erotike, prikrite z misti\xc4\x8dno haljo. Merharjevi spretno oblikovani in spevni verzi so ritmi\xc4\x8dno shemati\xc4\x8dni, dekorativni in napolnjeni s tradicionalno bibli\xc4\x8dno simboliko. Poleg pesmi je Merhar pisal \xc5\xa1e \xc4\x8drtice, igrice za otroke, legende, svetopisemske biografije, odrske slike, katere so uprizarjala verska dru\xc5\xa1tva, pa tudi vzgojne povesti in spomine. Literarnozgodovinsko vrednost imajo dija\xc5\xa1ki spomini in zbrana pri\xc4\x8devanja Okoli Ketteja in Murna.'